Konstabel in polisiekantoor in hegtenis geneem | Netwerk24
Deur Maygene de Wee 20 April 2018 15:05
'n Polisieman van die Kleinvlei-polisiekantoor in Kaapstad is Donderdagaand vir 'n moord wat in September 2017 gepleeg is, in hegtenis geneem.
Die 23-jarige konstabel is by sy werkplek deur speurders verbonde aan die Wes-Kaapse polisie se eenheid teen georganiseerde misdaad in hegtenis geneem.
Dit volg op 'n ondersoek van sewe maande nadat 'n 17-jarige jeugdige die aand van 10 September 2017 doodgeskiet is.
Die konstabel sal Maandag op aanklag van moord in die landdroshof in Blue Downs verskyn.
Hy word by die Bellville-Suid-polisiekantoor aangehou.
'n Provinsiale polisiewoordvoerder, kapt. Frederick van Wyk, het gewaarsku dat polisiebeamptes wat hulle aan misdrywe skuldig maak, die volle mag van die gereg sal voel. "Hulle sal ook aan interne tugstappe onderwerp word," het Van Wyk gesê.